SKRIFTLIG FORESPØRGSEL E-0332/02

af Christos Folias (PPE-DE) til Kommissionen

(12. februar 2002)

Om: Jernbaneinfrastrukturer i Grækenland

I forlængelse af svaret fra Barnier på Kommissionens vegne (P-3122/01(1)) dateret den 24. januar 2002 bedes Kommissionen oplyse følgende:

1. Hvor store beløb er der hidtil blevet udbetalt fra den anden fællesskabsstøtteramme for 1994-1999 og fra Samhørighedsfonden for de enkelte jernbaneinfrastrukturprojekter i Grækenland, herunder rullende materiel og undersøgelser?

2. Hvor store beløb har Kommissionen hidtil udbetalt til projekterne vedrørende jernbaneforbindelserne Thriasios-Elefsina-Korinthos og Evangelismos-Leptokaria samt til elektrificering af strækningen Patras-Athen-Thessaloniki før og efter ændringerne i disse projekters materielle og finansielle aspekter?

3. Er der sket andre ændringer med hensyn til projekter i forbindelse med jernbanenettet?

4. Hvor stort er det samlede beløb, som Grækenland har ansøgt om hos Kommissionens tjenestegrene, og hvilke materielle aspekter modsvarer disse penge?

5. Hvilke materielle og finansielle aspekter af de tre ovennævnte projekter er blevet fuldført inden for rammerne af den nye finansieringsplan?

6. Hvad angår elektrificering af strækningen Patras-Athen-Thessaloniki oplyser Kommissionen, at kofinansieringen er blevet indstillet. Eftersom det oprindeligt godkendte projekt blev indskrænket til finansiering af visse undersøgelser samt ændring af det nuværende signalsystem, anser Kommissionen så de udgifter, der har været forbundet med elektrificering af strækningen Patras-Athen-Thessaloniki, for finansieringsberettigede, selvom der ikke er tale om et færdigt og operationelt projekt, hvilket ellers er en forudsætning for kofinansiering?

7. På hvilke datoer har Kommissionen meddelt resultaterne af sine undersøgelser og anmodet de græske myndigheder om svar?

8. Hvordan vurderer Kommissionen det samlede resultat af det arbejde, der er blevet udført af Ergose A.E.?

(1) EFT C 147 E af 20.6.2002.

Svar afgivet på Kommissionens vegne af Michel Barnier

(15. april 2002)

1. Det samlede beløb, der hidtil er blevet udbetalt af Den Europæiske Fond for Regionaludvikling under det operationelle program (OP) for jernbaner inden for EF-støtterammen (EFS) for Grækenland i programmeringsperioden 1994-1999, herunder udgifter til rullende materiel og undersøgelser, er på 363 mio. EUR. Kommissionen foretager mellemliggende betalinger til medlemsstaterne for operationelle programmer for programmeringsperioden 1994-1999 på grundlag af deres udgiftsanmeldelser for hele det operationelle program og har på dette stadium ingen oplysninger om, hvor stort et beløb der er blevet udbetalt for hvert enkelt projekt.

Hvad Samhørighedsfonden angår, andrager de samlede betalinger pr. 1. februar 2002 for jernbaneinfrastrukturprojekter i Grækenland 453 756 412 EUR, og fordelingen på de forskellige projekter er som følger:

>TABELPOSITION>

2. og 5. De samlede betalinger fra Samhørighedsfonden til de projekter, der henvises til i spørgsmålet er som følger:

- Thriassio Elefsina-Korinthia (fase A) inden ændringen af den oprindelige beslutning: 54 mio. EUR (svarende til 90 % af den godkendte støtte og til 25,5 % af det godkendte fysiske objekt).

- Thriassio- Elefsina- Korinthia (fase B) efter ændringen af den oprindelige beslutning om projektet: 16,5 mio. EUR (svarende til 20 % af den godkendte støtte som forskudsbetaling).

- Evagelismos-Leptokarya (fase A): 234,85 mio. EUR (svarende til 90 % af den godkendte støtte og til 63 % af det godkendte fysiske objekt).

- Elektrificering af Athen-Thessaloniki-jernbanelinjen: 21,6 mio. EUR (svarende til 64 % af den godkendte støtte og til 23 % af det godkendte fysiske objekt).

Der er ikke foretaget nogen betalinger for de sidste to projekter efter den sidste ændring af de relevante beslutninger om medfinansiering, der blev truffet i henholdsvis 2001 og 1999.

3. Der er foretaget fire ændringer af OP jernbaner 1994-1999 siden godkendelsen i december 1994, nemlig i 1996, 1998, 1999 og endelig i 2000.

Hvad angår samhørighedsfondsbeslutningerne om individuelle jernbaneprojekter, er Kommissionens ændrede beslutninger og året for ændringen som følger:

>TABELPOSITION>

4. De samlede støtteberettigede offentlige udgifter, som Grækenland indtil nu har anmeldt under OP jernbaner 1994-1999, er på 547 mio. EUR. Det respektive beløb for Samhørighedsfondens jernbaneprojekter, dvs. de samlede støtteberettigede offentlige udgifter, der er anmeldt indtil nu, er på ca. 600 mio. EUR.

6. Det skal bemærkes, at de betalinger, der hidtil er foretaget for elektrificeringsprojektet, omfatter udformning og forberedende arbejder med henblik på den fremtidige udvikling af projektet. Kommissionen vil også gerne henlede det ærede medlems opmærksomhed på, at de hidtidige betalinger, der er foretaget for dette projekt, er forskud og mellemliggende betalinger. Når der fremsættes anmodning om endelig betaling, kontrollerer Kommissionen, om projektet eller projektfasen er afsluttet og operationel i henhold til bestemmelserne. Hvad angår de yderligere betalinger til dette projekt, er Kommissionens holdning blevet fremlagt i svaret på skriftlig forespørgsel P-3122/01(1) fra det ærede medlem.

7. De græske myndigheder blev underrettet om den ekspertundersøgelse, der blev foretaget på Kommissionens vegne vedrørende elektrificeringsprojektet og jernbaneprojektet Evagelismos-Leptokarya, den 25. juli 2001. De græske myndigheder forelagde Kommissionen deres synspunkter og kommentarer til denne ekspertundersøgelse den 30. januar 2002.

8. Ergose blev oprettet som led i en politik, der blev aftalt mellem de græske myndigheder og Kommissionen i forbindelse med EFS 1994-1999 for at skabe nye uafhængige organer for forvaltningen af store infrastrukturprojekter, så problemer med gennemførelsen af disse projekter med hensyn til udformning, budget, tidsplan og kvalitet kunne løses.

Andre eksempler på sådanne organer, som er oprettet i forbindelse med den tidligere EFS for Grækenland, er Attiko Metro, der forvalter bygningen af Athens undergrundsbane og udvidelserne af den, og Egnatia, der forvalter bygningen af Egnatia-motorvejen.

Kommissionen vil med bistand fra eksperter undersøge effektiviteten og kvaliteten af alle de ovennævnte organers projektforvaltning begyndende med revisionen af Ergose, som finder sted inden for de kommende måneder.

(1) EFT C 147 E af 20.6.2002.